b'\n_START_ARTICLE_\nKvinners Frivillige Beredskap\n_START_PARAGRAPH_\nKvinners Frivillige Beredskap (KFB) er et landsdekkende, forsvarsrelatert samarbeids- og interesseorgan for organisasjoner og enkeltpersoner som er opptatt av samfunnssikkerhet og beredskap. KFB ble stiftet 9. april 1951 etter at kronprinsesse M\xc3\xa4rtha i 1950 tok initiativ til en beredskapsorganisasjon for kvinner. KFBs mandat var \xc3\xa5 s\xc3\xb8ke \xc3\xa5 samordne den innsats som kvinner kunne gj\xc3\xb8re for \xc3\xa5 styrke landets beredskap._NEWLINE_Organisasjonen har som form\xc3\xa5l \xc3\xa5 styrke landets beredskap ved blant annet \xc3\xa5 spre opplysning om Norges totalforsvar og beredskap, arbeide for \xc3\xa5 styrke det sivile samfunns muligheter til \xc3\xa5 m\xc3\xb8te krisesituasjoner i fred samt \xc3\xa5 v\xc3\xa6re p\xc3\xa5driver overfor myndighetene i beredskapssp\xc3\xb8rsm\xc3\xa5l._NEWLINE_KFB er opptatt av det sivil-milit\xc3\xa6re samarbeidet, et helhetlig og moderne totalforsvarskonsept som best\xc3\xa5r av gjensidig st\xc3\xb8tte, samarbeid og optimal ressursbruk mellom Forsvaret og det sivile samfunn om b\xc3\xa5de forebygging, beredskapsplanlegging og operative forhold._NEWLINE_KFB mener det er viktig at v\xc3\xa5rt forsvar speiler det samfunn som skal forsvares, og er derfor opptatt av \xc3\xa5 h\xc3\xb8yne kvinneandelen p\xc3\xa5 alle niv\xc3\xa5er i Forsvaret._NEWLINE_F\xc3\xb8lgende organisasjoner er tilknyttet KFB: Folk og Forsvar, Milit\xc3\xa6rt Kvinnelig Nettverk, Negotia, Norges Forsvarsforening, Norges Kvinne- og familieforbund, Norges Lotteforbund, Norges Milit\xc3\xa6re Kameraters forbund, Norges Sivilforsvarsforbund, Parat forsvar og Politiets Fellesforbund._NEWLINE_Kronprinsesse M\xc3\xa4rtha var KFBs f\xc3\xb8rste president og dronning Sonja er \xc3\xa6respresident. Organisasjonens h\xc3\xb8ye beskytter er prinsesse Astrid, fru Ferner.'